b'\n_START_ARTICLE_\nLorencas Vala\n_START_PARAGRAPH_\nLorencas Vala (it. Lorenzo arba Laurentius Valla, 1406 m. \xe2\x80\x93 1457 m. rugpj\xc5\xab\xc4\x8dio 1 d.) \xe2\x80\x93 ital\xc5\xb3 humanistas, istorikas, filosofas ir retorikas.\n_START_SECTION_\nGyvenimas\n_START_PARAGRAPH_\nLorencas Vala gim\xc4\x97 Romoje konsistorijos advokato \xc5\xa1eimoje. Vaikyst\xc4\x97j\xc4\x99 ir jaunyst\xc4\x99 praleido popie\xc5\xbeiaus Martyno V kurijoje. D\xc4\x97st\xc4\x97 retorik\xc4\x85 Pavijos universitete. V\xc4\x97liau priva\xc4\x8diai d\xc4\x97st\xc4\x97 Milane ir Genujoje. Daug keliavo po \xc4\xafvairius Italijos miestus._NEWLINE_Apsistoj\xc4\x99s Neapolyje, tarnavo Aragono karaliaus Alfonso V sekretoriumi. I\xc5\xa1 prad\xc5\xbei\xc5\xb3 L. Vala u\xc5\xbe savo veikalus ba\xc5\xbeny\xc4\x8dios buvo kaltinamas erezija. 1448 m. jis gavo apa\xc5\xa1tali\xc5\xa1kojo sekretoriaus viet\xc4\x85 popie\xc5\xbeiaus Mikolajaus V kurijoje ir kartu iki mirties buvo Laterano \xc5\xa1v. Jono ba\xc5\xbeny\xc4\x8dios kanauninkas. Mir\xc4\x97 Romoje.\n_START_SECTION_\nK\xc5\xabryba\n_START_PARAGRAPH_\nI\xc5\xa1 filosofini\xc5\xb3 L. Valos veikal\xc5\xb3 svarbiausi yra trij\xc5\xb3 knyg\xc5\xb3 traktatas \xe2\x80\x9eApie malonum\xc4\x85 ir apie tikr\xc4\x85j\xc4\xaf g\xc4\x97r\xc4\xaf\xe2\x80\x9c (De voluptate ac de vero bono, 1431 m.), kuriame m\xc4\x97ginama stoicizm\xc4\x85 ir epik\xc5\xabrizm\xc4\x85 suderinti su krik\xc5\xa1\xc4\x8dioni\xc5\xa1kuoju asketizmu, traktatas \xe2\x80\x9eApie laisv\xc4\x85 vali\xc4\x85\xe2\x80\x9c (De libero arbitro, 1493 m.), nukreiptas prie\xc5\xa1 Boecij\xc5\xb3 (apie 480\xe2\x80\x93524 m.), \xe2\x80\x9eDialektiniai prie\xc5\xa1taravimai aristotelininkams\xe2\x80\x9c (Dialecticae disputationes contra arsitotelinecos, 1449 m., i\xc5\xa1leistas 1499 m.), kuriuose kritikuojama viduram\xc5\xbei\xc5\xb3 scholastin\xc4\x97 logika ir dialektika, traktatas \xe2\x80\x9eApie vienuoli\xc5\xb3 profesij\xc4\x85\xe2\x80\x9c (De professiore religiosorum, 1445 m.), nukreiptas prie\xc5\xa1 vienuolyn\xc5\xb3 institucij\xc4\x85, garsioji \xe2\x80\x9eKalba apie prasimanyt\xc4\x85 Konstantino dovan\xc4\x85, kuria klaidingai tik\xc4\x97ta\xe2\x80\x9c (De falso credita et ementia Constantini donatione Declamatio, 1440 m., i\xc5\xa1leista 1517 m.), kurioje \xc4\xafrodomas vadinamojo Konstantino ra\xc5\xa1to, suteikian\xc4\x8dio popie\xc5\xbeiui teis\xc4\x99 \xc4\xaf pasaulietin\xc4\x99 vald\xc5\xbei\xc4\x85, neautenti\xc5\xa1kumas. L. Vala taip pat para\xc5\xa1\xc4\x97 veikal\xc5\xb3 i\xc5\xa1 kalbotyros ir istorijos. \xc5\xa0e\xc5\xa1i\xc5\xb3 knyg\xc5\xb3 traktate \xe2\x80\x9eApie lotyn\xc5\xb3 kalbos grak\xc5\xa1tum\xc4\x85\xe2\x80\x9c (De linguae latinae elegantia, 1471 m.), k\xc4\x97l\xc4\x97 mint\xc4\xaf apie lotyn\xc5\xb3 kalbos atnaujinim\xc4\x85. Istoriniuose veikaluose su jam b\xc5\xabdingu kriticizmu analizavo Cicerono, Livijaus, Salustijaus, Kvintiliano koncepcijas. L. Vala. paliko ir vertim\xc5\xb3 i\xc5\xa1 graik\xc5\xb3 kalbos. Jis i\xc5\xa1vert\xc4\x97 Herodot\xc4\x85, Tukidid\xc4\x85, dal\xc4\xaf Homero \xe2\x80\x9eIliados\xe2\x80\x9c, kelet\xc4\x85 Ezopo pasak\xc4\x97\xc4\x8di\xc5\xb3.'